На oснову чл. 5. Правилника о преносу средстава из буџета општине Блаце месним заједницама образованих на територији општине Блаце („Службени лист општине Блаце“, бр. 3/15) и Решења о образовању Комисије за израду Правилника о вредновању захтева (пројеката) месних заједница („Службени лист општине Блаце“, бр. 3/15),  Комисија за израду Правилника о вредновању захтева (пројекaта) месних заједница, на седници одржаној дана 02.03.2016. године,  донела је

ПРАВИЛНИК О НАЧИНУ И КРИТЕРИЈУМИМА ЗА ВРЕДНОВАЊЕ ЗАХТЕВА (ПРОЈЕКАТА) МЕСНИХ ЗАЈЕДНИЦА ОБРАЗОВАНИХ НА  ТЕРИТОРИЈИ ОПШТИНЕ БЛАЦЕ ЗА 2016. ГОДИНУ

Члан 1.

Овим Правилником одређују се услови, начин, области, критеријуми и поступак вредновања захтева (пројеката) месних заједница средствима буџета општине Блаце, поднетих путем јавног позива.
Члан 2.

Право подношења захтева (пројекта) имају све месне заједнице на територији општине Блаце, за пројекте који унапређују инфраструктуру месних заједница.

Члан 3.

Једна  месна заједница може поднети један захтев (пројекат), по расписаном јавном позиву.
Члан 4.

Средствима буџета општине Блаце, путем јавног позива за прикупљање захтева месних заједница биће подржани пројекти који унапређују инфраструктуру месних заједница из следећих области:
-	Комуналне услуге (акције  чишћења растиња, акције чишћења дивљих депонија, одржавање гробља, уређење места за одлагање смећа, набавка контејнера, уређење зеленила...),
-	Путна инфраструктура (одржавање некатегорисаних путева, колских прилаза и пропуста),
-	Водовод и канализација (израда техничке документације и извођење радова на сеоским водоводима, израда техничке документације  и извођење радова на канализационој мрежи),
-	Спортски и рекреациони објекти (одржавање и опремање),
-	Радови на објектима јавне намене, у јавној својини, којима је месна заједница корисник (одржавање и опремање).
Члан 5.

Вредновање пројеката и захтева врши надлежна Комисија коју је образовало Општинско веће општине Блаце.

Јавни позив се расписује за текућу 2016.годину.

Ако се на основу прихваћених пријава по јавном позиву не искористе сва финансијска средства буџета планирана за пројекте, јавни позив се може расписати и више пута у текућој години.

Члан 6.	

Јавни позив  садржи: 
-предмет јавног позива;
-намену и износ средстава за коју се јавни позив спроводи; 
-услове које подносилац пријаве мора да испуњава;

-максимална вредност средстава  из буџета oпштине Блаце, којима се може финасирати пројекат МЗ, 
-документа која је потребно приложити уз образац прелога пројекта
-критеријуме за оцењивање (вредновање) захтева 
-место и рок за достављање пријаве;
-рок за доношење одлуке о избору; 
-начин објављивања одлуке.

Јавни позив за прикупљање захтева (пројеката) месних заједница који ће се финансирати из средстава буџета општине Блаце објављује се на огласној табли општине Блаце и званичној интернет страници општине Блаце.
	
 Члан 7.	

Месна заједница,  подноси Комисији захтев на образцу за предлог пројекта из конкурсне документације у предвиђеном року.

Конкурсна документација садржи:
-	пријавни образац за предлог пројекта

-	копија личне карте одговорног лица; 
Образац за предлог пројекта је саставни део овог правилника (Прилог 1).

Члан 8.

Потребно је доставити један штампани оригинал Образац за предлог пројекта који је потписан и оверен печатом (на местима која су за то предвиђена).

Подносиоци захтева, образце за предлог пројеката попуњавају на српском језику, ћириличним писмом.

Образац за предлог пројекта треба попунити јасно и прецизно, како би пријава могла да се процени на најбољи могући начин.

Члан 9.

Комплетна конкурсна документација се доставља у једној затвореној пошиљци. Пријава се предаје на писарницу општине Блаце или шаље поштом на следећу адресу: Oпштина Блаце, Комисији за израду Правилника о вредновању захтева – пројеката месних заједница, ул. Карађорђева бр.4.

Пријаве послате на било који други начин (нпр. факсом или електронском поштом) или испоручене на другу адресу неће бити узете у разматрање.

Предња страна коверте мора садржати следеће податке:

,,Пријава на јавни позив за прикупљање захтева (пројеката)  месних заједница за 2016. годину“ уз назнаку „не отварати“.
Име и адреса МЗ и назив пројекта.
Члан 10.

Рок за подношење захтева на јавни конкурс не може бити краћи од 7 дана нити дужи од 30 дана. Благовременом доставом сматра се пошиљка достављена на писарницу Општинске управе општине Блаце најкасније до истека последњег дана утврђеног рока за достављање захтева или препоручена пошиљка предата пошти најкасније до истека последњег дана утврђеног рока (печат поште), без обзира на датум приспећа.

Члан 11.

Захтеве за доделу средстава Комисија оцењује према мерилима и критеријумима прописаним овим Правилником.

Сви пројекти које су подносиоци захтева предали ће бити процењени у складу са следећим критеријумима:

Усклађеност пројекта са захтевима конкурса 
 Максимално 5 бодова 
Одрживост
Максимално 5 бодова 

Очекивани резултати пројекта
Максимално 5 бодова

Реалност предложеног буџета

Максимално 5 бодова

Укљученост локалне заједнице

Максимално 5 бодова

Остварени резултати и активности МЗ у последњој години
   Максимално 5 бодова

Максимални укупни резултат 30 бодова.

Члан 12.

Отварање пристиглих предлога пројеката вршиће се пред присутним члановима Комисије.

Сваки члан Комисије је у обавези да појединачно оцени све пристигле предлоге пројеката, и додели одређени број бодова.
Утврђени број бодова по пројекту чланова комисије се сабира и утврђује се просечан број бодова по пројекту, на основу којих се сачињава бодовна ранг листа.

Подносиоци предлога пројеката могу бити позвани од стране Комисије за презентацију свог предлога пројекта у случају нејасноћа.

Члан 13.

У случају подношења предлога пројекта који је неблаговремен, недозвољен и поднет од стране неовлашћеног лица, исти ће бити одбијен.

Члан 14.

По завршетку конкурса и обраде пријава Комисија ће у року од 7 дана од завршетка конкурса израдити извештај о спроведеном конкурсу.
Извештај садржи све поднете пријаве, коначну ранг листу са бодовима предложених пројеката и предлог одлуке о избору пројеката који ће се финансирати из буџета општине Блаце.
Извештај и прелиминарна листа објављују се на огласној табли општине Блаце и на званичној интернет страници општине Блаце  www.blace.org.rs
Извештај се доставља Општинском већу општине Блаце које доноси одлуку о избору пројеката и додели средстава који се финансирају из буџета општине Блаце. На основу одлуке Општинског већа општине, Председник општине Блаце закључује Уговор о финансирању пројеката месних заједница, средствима из буџета општине Блаце.

Члан 15.

Овај Правилник ступа на снагу даном доношења.

Број: II-400-306/16
Дана, 02.03.2016. године

КОМИСИЈА ЗА ИЗРАДУ ПРАВИЛНИКА О ВРЕДНОВАЊУ ЗАХТЕВА  
(ПРОЈЕКАТА) МЕСНИХ ЗАЈЕДНИЦА
								
							 ПРЕДСЕДНИК КОМИСИЈЕ
Милан Ћурчић